《次符读书城南韵》
宋代·李纲

騄骥有骏足，调御始服舆。天资已高迈，淬砺资群书。

敏学复好问，端由方寸虚。超然适正道，克慎在厥初。

百家见异户，六艺知同闾。博观而妙柬，奥义将灿如。

纤缴下云鹄，沈钩出渊鱼。精思理难遁，笃志道匪疏。

溉根食其实，浚源导成渠。反已类学射，求心犹放猪。

精英谢糟粕，光景走蟾蜍。寸阴宝尺璧，旨味胜浮蛆。

是中苟得趣，何适不可居。问言何以然，得之在学欤。

譬犹大农家，丰年多蓄储。人皆升斗窘，已独仓箱馀。

自饱以及众，博施诚乐且。文章乃馀事，笔墨为耕锄。

当为丹山凤，勿作黔中驴。本末固有序，未菑那得畬。

致身霄汉上，登降白玉除。朱云既折槛，辛毗亦牵裾。

爱君当以诚，危言岂邀誉。自古富贵者，磨灭同丘墟。

何如任直道，用舍随卷舒。不能乃自弃，君子其疾诸。

愿言力学人，去去无踌躇。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。